Table of Contents

- A fehér kéz

- A batyu

- Jövevények az éjszakában

- A kaputelefon

- A régészprofesszor bombája

- A fodrászüzletben

- Egy bolondos nap

- Lakótelepi délután

- Bohóc

- János

- Salamon a Népligetben

- Tükrös kávézó

- Magnólia

- Szándokán és a Forma 1

- Télikert

- Az új lakás

- Pókhálós sütemény

- A rozmár álma

- Ajánló

- A szerző bemutatkozása

Szunyogh Gábor

A ROZMÁR ÁLMA

Városi mikrofikciók

© Szunyogh Gábor 2024

Minden jog fenntartva. A könyv bármely részletének közléséhez a kiadó előzetes hozzájárulása szükséges.

ISBN 978-963-639-484-4

Borító: Szunyogh Kamilla

Kiadja a HELMA kiadó 2024

A HELMA Kiadó gondozásában eddig megjelent könyvek Szunyogh Gábor szerzőtől:

- Sci-fi morzsák (ekönyv, hangoskönyv , nyomtatott könyv)

- A rozmár álma (nyomtatott könyv)

- Napsugárút (ekönyv, nyomtatott könyv)

- Napsugárhajó (ekönyv, hangoskönyv, nyomtatott könyv)

Tartalom

A fehér kéz

A batyu

Jövevények az éjszakában

A kaputelefon

A régészprofesszor bombája

A fodrászüzletben

Egy bolondos nap

Lakótelepi délután

Bohóc

János

Salamon a Népligetben

Tükrös kávézó

Magnólia

Szándokán és a Forma 1

Télikert

Az új lakás

Pókhálós sütemény

A rozmár álma

Ajánló

A szerző bemutatkozása

A fehér kéz

A Lakatos Utcai Általános Iskola igazgatóhelyettese a következő elmés példamondatot találta ki Petőfi nyomdokán: „Kék ég alatt, zöld föld felett… vonul a Lakatos Iskola alsó tagozata (egy, két, há’) csendben!” Majd ujját vékony ajkai elé helyezte, pisszegő hangját tompán visszhangozták a tornaterem vörös lobogókkal feldíszített bordásfalai.

Az osztály megszeppenve, már-már szótlanul vonult át a zebrán, amikor az egyik srác odasúgta a másiknak:

– Hallottál már a fehér kézről?

– Miről? – értetlenkedett a másik.

– A fehér kéz kinyúl a csatornából, és lehúzza az embereket!

– Á, hülyeség! – válaszolta tettetett magabiztossággal, a torkában gombóccal.

– Nézd csak, ott van! – heccelte tovább a cimbora, és a közeli csatorna felé mutatott.

Arra nézett, erősen hunyorított a napsütésben, de nem látott semmi különöset. Azért tovább figyelte a rácsot, közben a többiek lassan – és persze csendben – továbbvonultak. És akkor fémes csörgésre lett figyelmes. A kanálisban két fehér ujj, majd két kézfej jelent meg. Erősen megmarkolták, teljes erőből rázni kezdték a csatornarácsot.

– A fe… a fehh.. A fehér kéz!!! – üvöltötte végül teljes erőből, és rögtön a távolodó csoport felé rohant, akik ügyet sem vetettek rá, mert éppen irtózatos hangerővel azt skandálták, hogy: – Kék ég alatt, zöld föld felett vonul a Lakatos Iskola alsó tagozata (majd ordítva): Csendben!!!

Egy játékos nyári fuvallat közben arrébb lökte a csatornarácson fennakadt papírzsebkendő-foszlányt.

A batyu

A szobatársakkal együtt nézték nevetve, amint Zsolt „nővér” a harmadik emeleti gangról hatalmas batyukba kötve dobta le a koszos ágyneműket. A fehér bomba óriásit puffant a földszinten, még a „költő”, egy tíz év körüli kisfiú is hallotta, akkorát szólt. Pedig ő állandóan az oxigénpalackja mellett hevert egy külön szobában, hogyha roham jön rá, meg ne fulladjon szegény. Épp versciklust írt az egyik földrészről. Ó, Afrika – így kezdődött. A többi (Ó, Európa, Ó, Amerika, stb.) már kész volt.